**Manje je više**

**(Laička kolumnica [221])**

**Rečeno je starima**

Dvadesetak redaka ovonedjeljne blagovijesne perikope (Mt 5, 17-37) tvrd su orah za laičko promišljanje. Pouzdavši se u spisateljsko iskustvo i bogozovnu vjerničku *razboritost*, prepuštam se kolopletu misli koje već nailaze.

*Propovijed na gori* britka je kvintesencija božanskog nauka s kojim Isus istupa protiv duhovne učmalosti u doba kad je u ljudskom liku hodio ovosvijetom. Trpka radikalnost njegovih neuvijeno slikovitih riječi u nama katkada pobudi tjeskoban osjećaj da smo za dosljedno nasljedovanje istinskoga kršćanstva isuviše nezreli i slabi, ali se najednom trgnemo i priberemo se. Čim počnemo drukčije razmišljati, osjetimo kako se u nama nešto miče i opušta. Shvaćamo da se život nastavlja, a mi se prisjećamo mnogih riječi, prispodoba i molitava toga istog Isusa koji je *Krist Spasitelj*, pa nam se u blagotvornu suzvučju njegovih radikalnih i ohrabrujućih besjeda vraćaju smirenost, samopouzdanje i vjera u smisao našega pozemljarskog postojanja.

*Starima* koje Isus spominje rečeno je ono što je dragi Bog u Starom zavjetu smjerokazno obznanio, naložio i *zapovjedio* izabranom narodu. S obzirom na to da su od trenutka Isusova izgovaranja tih neprolaznih riječi prošla puna dva tisućljeća, tim se starima koji zaslužuju naše golemo poštovanje nedvojbeno pribrajamo i mi danas. Biti *star* ne upućuje samo na dobnu ostarjelost i biološku istrošenost. Riječ je o dioništvu u duhovnoj mudrosti stečenoj životnim iskustvom, o čemu svjedoče stihovi iz *Pjesme riječnog ribara* austrijskog pjesnika židovskih korijena **Theodora Kramera** (1897-1958):

*Starim sve više i više, / služi me sluh sve bolje, / grad krhotine šalje, / glasan je rijeke šum. / Starim sve više i više, / brodovi idu sve brže, / vrtlozi sve su manji, / glasan*

*je rijeke šum. / Starim sve više i više, / noge su mi sve kruće, / svjetlije su poljane, / glasan je rijeke šum.*

Svemogi Isukrste, daj nam da spokojno starimo, puneći se Tvojom milosnom mudrošću.

Sead Ivan Muhamedagić